  Наталья Тетерина Дэри ёросысь Лудорвай школалэн кивалтӥсез но удмурт кылъя но литературая дышетӥсь Надежда Мерзлякова «Анай кылъя, со пӧлын ӟуч кылъя, дышетӥсьёслэн огъяросси мастер-класссы» конкурсын «Учитель-мастер» номинациын вормиз. Вожвылъяськонлэн йылпумъян люкетэз 14-16 шуркынмонэ Москваын ортчиз.   Кызьы вераз Надежда Мерзлякова ивортодэтъя «Удмуртия» агентстволы, огъяросси конкурсэ пыриськон понна дышетӥсь ар ӵоже дасяськиз. Быръён люкетаз методикая материалъёсты, «Педагогикая мынам шедьтонъёсы» эссэ но видеоурок келяно луиз. Солэн кылъёсызъя, вожвылъяськонлэн заочной люкетаз Россиысь анай кылъя 700-лэсь трос дышетӥсьёс пыриськизы, со пӧлысь куамынэз гинэ йылпумъян люкетаз потӥзы. Отын ӧнерчиос видеоуроксэс возьматӥзы но солы валэктонъёс сётӥзы. Котькудӥз пыриськись йӧскалык костюменыз тодматӥз но аслаз ужан амалъёсыз сярысь адӟытон дасяз. Озьы ик анай кылъёсты дышетон ужпумъёслы сӥзем пресс-конференци ортчиз. Туж тунсыко вал со конференция. Мон отын вераськи учебникъёс ласянь, али ке но федерал перечне пыртэмын ӧвӧл шуыса. Собере кыӵе шуг-секытъёсмы вань милям Удмурт шаерын анай кылэз дышетонъя, кыӵе югдур шуыса верай, валэктӥ Надежда Мерзлякова, Лудорвай школаысь удмурт кылъя но литературая дышетӥсь Анай кылъя дышетӥсьёслэн огъяросси мастер-классазы пыриськисьёс Фото: Удмуртиысь дышетонэз азинтонъя институтлэн пресс-службаез © Мастер-классэ мукет улосвылъёсысь люкаськем дышетӥсьёсын кенешыса но югдурез ӵошатыса, Удмуртиын анай кылэз дышетон юнгес пуктэмын, лыдъя Надежда Мерзлякова. Озьы ке но, шугъяськонъёс вань. Лудорвай школаын дышетскись ваньмыз сямен нылпиос ӟучомемын ни. Соос пӧлысь тросэз анай кылзэс валало, но туж ӧжытэз удмурт кылын верасько. Шумпоттытэ, анай-атайёс удмурт кылэз школаын дышетон понна дурбасьто, шуэ дышетӥсь. Ваньзэ тае лыдэ басьтыса, ӧнерчи урокъёсты пиналъёслы тунсыко радъяны тырше. Тросгес тыршисько информационно-коммуникационной технологиосты кутыны. Соослы со туж тунсыко потэ ни. Гугл-документэн но ужаны дышетскиськом, пӧртэм онлайн-тестъёс пыртыны тыршисько урокъёсам. Со сяна, «Лудорвай» музеен ми герӟаськемын, отчы экскурсиосы потӥськом, отысь кыӵе ке материалъёс шедьтӥськом Надежда Мерзлякова, Лудорвай школаысь удмурт кылъя но литературая дышетӥсь Надежда Мерзляковалэн ужан амалъёсыз сярысь адӟытонэз Фото: Удмуртиысь дышетонэз азинтонъя институтлэн пресс-службаез © Надежда Мерзлякова верамъя, та огъяросси мастер-класс котькуд дышетӥсьлы спортсмен понна Олимпи шудонъёс выллем. Вожвылъяськонэ пыриськон но вормонэн бертон – со дышетӥсьлы гинэ ӧвӧл, быдэс элькунлы туж бадӟым дан. Ачиз ӧнерчи понна тужгес но дуно ӵапак «Учитель мастер» номинациын вормон, малы ке шуоно дышетон удысын со 24 ар ужа ни. «Учитель-мастер» номинациын вормисе пото ни трос аръёс ӵоже ужам дышетӥсьёс, кудъёсызлэн опытсы вань ни. Кызьы пусйизы жюриын пукисьёс, шӧдӥське ужан амаллэн радлыкез, системаез вань ни шуыса Надежда Мерзлякова, Лудорвай школаысь удмурт кылъя но литературая дышетӥсьВормонэн валче удмурт кылъя дышетӥсь азяз эшшо но чурытгес куронъёс пуктэ, малы ке шуоно азьланяз талэсь ляб ужаны уг яра. Мынам туж трос выль малпанъёсы, бурдъяськем мылкыды - пӧртэм выль амалъёс ужам пыртыны. Мон шумпотыса учки, кыӵе адямиослэн тунсыкоесь ужъёссы, ас поннам троссэ басьтӥ Надежда Мерзлякова, Лудорвай школаысь удмурт кылъя но литературая дышетӥсьПусъём, Анай кылъя дышетӥсьёслэн огъяросси мастер-классазы пыриськыны Надежда Мерзляковалы «Анай кылъя устоез дышетӥсь» элькун конкурсын вормем бераз дэмлазы. Ватсалом, конкурслэн йылпумъян люкетаз, Лудорвайысь удмурт кылъя дышетӥсь сяна, Ижкарысь 107 номеро нылпи садысь бигер кылъя дышетӥсь Ляйсира Юсупова пыриськиз. Тодэ вайытом, 2017-тӥ арын огъяросси вожвылъяськонын Сьӧлта ёросысь Выль Мӧнья шоръёзо школаысь удмурт кылъя но литературая дышетӥсь Светлана Хлебова вормиз. Ӧнерчи озьы ик «Учитель-мастер» номинациын устоез луиз. Тегъёс: Дышетон Удмуртия Россия Лудорвай удмурткыл дышетӥсьёс  